**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**“DĖL kLAIPĖDOS MIESTO SAVIVALDYBĖS TARYBOS 2017 M. SPALIO 19 D. SPRENDIMO nR. T2-244 „DĖL BIUDŽETINĖS ĮSTAIGOS KLAIPĖDOS MIESTO SPORTO BAZIŲ VALDYMO CENTRO TEIKIAMŲ ATLYGINTINŲ PASLAUGŲ KAINŲ NUSTATYMO“ PAKEITIMO**

2017-12-01

**1. Sprendimo projekto esmė, tikslai ir uždaviniai.**

Sprendimo projekto tikslas – pakeisti Klaipėdos miesto savivaldybės tarybos 2017 m. spalio 19 d. sprendimo Nr. T2‑244 „Dėl Biudžetinės įstaigos Klaipėdos miesto sporto bazių valdymo centro teikiamų atlygintinų paslaugų kainų nustatymo“ priedą ir jį išdėstyti nauja redakciją.

Nustatyti, kad šis sprendimas įsigalioja 2018 m. sausio 1 d.

**2. Projekto rengimo priežastys ir kuo remiantis parengtas sprendimo projektas.**

Projektas parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi, kurioje numatyta, kad savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba.

Klaipėdos miesto savivaldybės taryba 2017 m. spalio 19 d. sprendimu Nr. T2‑244 patvirtino BĮ Klaipėdos miesto sporto bazių valdymo centro teikiamų atlygintinų paslaugų kainas, kurios įsigalios nuo 2018 metų sausio 1 d. ir pavedė Administracijai peržiūrėti sportuojančio vaiko krepšelį bei pateikti informaciją, kaip būtų galima sporto organizacijoms kompensuoti praradimus atsiradusius pabrangus paslaugoms už sporto sales.

**3. Kokių rezultatų laukiama.**

Teikiamu sprendimo projektu bus padidintas neatlygintinai suteikiamų sporto bazių valandų skaičius nuo 100 iki 200 val. per metus sporto renginiams organizuoti, kurie nacionaliniu bei tarptautiniu mastu reprezentuoja Klaipėdos miestą. Bus numatyta, kad sporto salių teikiamų atlygintinų paslaugų kainos mažinamos 50 proc. sporto organizacijoms, įgyvendinančioms pasirenkamojo vaikų ugdymo programas, finansuojamas sportininko krepšelio lėšomis. Bus numatyta, kad BĮ Klaipėdos miesto sporto bazių valdymo centro negautos pajamos, už teikiamas paslaugas sumažinta kaina, dengiamos iš savivaldybės biudžeto lėšų.

**4. Sprendimo projekto rengimo metu gauti specialistų vertinimai.**

Dėl teikiamo sprendimo projekto gautos pastabos šiame sprendimo projekte įvertintos.

**5. Išlaidų sąmatos, skaičiavimai, reikalingi pagrindimai ir paaiškinimai.**

Dalis sporto organizacijų, įgyvendinančių pasirenkamojo vaikų ugdymo programas, finansuojamas sportininko krepšelio lėšomis, naudojasi BĮ Klaipėdos miesto sporto bazių valdymo centro teikiamomis sporto bazių paslaugomis. Perskaičiavus sporto bazių įkainius pagal naują metodiką, kai kurių sporto bazių kainos padidėjo net keturis kartus (pvz. sporto salė adresu S. Daukanto g. 24 kaina buvo 2,9 Eur/val. o nuo 2018 metų sausio 1 d. nustatyta 13 Eur/val. Sporto salė adresu Naikupės g. 25 kaina buvo 3,48 Eur/val. o nuo 2018 metų sausio 1 d. nustatyta 14 Eur/val.), todėl organizacijoms ženkliai išaugo išlaidos už sporto salių teikiamas paslaugas.

**6. Lėšų poreikis sprendimo įgyvendinimui.**

Pritarus šiam sprendimo projektui Kūno kultūros ir sporto plėtros programai 2018 metams reikės numatyti apie 18 000 eurų lėšų BĮ Klaipėdos miesto sporto bazių valdymo centro negautoms pajamoms kompensuoti (iš jų apie 13 000 eurų dėl paslaugų kainų 50 proc. sumažinimo bei apie 5 000 eurų dėl neatlygintinai suteikiamų sporto bazių valandų skaičiaus nuo 100 iki 200 val. padidinimo).

**7. Galimos teigiamos ar neigiamos sprendimo priėmimo pasekmės.**

Teigiamos pasekmės.

Teikiamu sprendimo projektu bus padidintas neatlygintinai suteikiamų sporto bazių valandų skaičius nuo 100 iki 200 val. per metus sporto renginiams organizuoti, kurie nacionaliniu bei tarptautiniu mastu reprezentuoja Klaipėdos miestą. Bus numatyta, kad sporto salių teikiamų atlygintinų paslaugų kainos mažinamos 50 proc. sporto organizacijoms, įgyvendinančioms pasirenkamojo vaikų ugdymo programas, finansuojamas sportininko krepšelio lėšomis.

Neigiamų sprendimo projekto pasekmių nenumatoma.

PRIDEDAMA. Klaipėdos miesto savivaldybės tarybos 2017 m. spalio 19 d. sprendimo Nr. T2‑244 „Dėl Biudžetinės įstaigos Klaipėdos miesto sporto bazių valdymo centro teikiamų atlygintinų paslaugų kainų nustatymo“ priedo lyginamasis variantas, 2 lapai.

Sporto ir kūno kultūros skyriaus vedėjas Saulius Paliulis